Komission päätös,

tehty 13 päivänä heinäkuuta 2001,

Slovakian ja Slovenian tunnustamisesta vapaiksi Clavibacter michiganensis (Smith) Davis et al. ssp. sepedonicus (Spieckerman et Kotthoff) Davis et al. -organismista

(tiedoksiannettu numerolla K(2001) 1894)

(2001/575/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY [1], sellaisena kuin se on viimeksi muutettuna komission direktiivillä 2001/33/EY [2], ja erityisesti sen liitteessä III olevan A osan 12 kohdan,

ottaa huomioon Slovakian ja Slovenian esittämät pyynnöt,

sekä katsoo seuraavaa:

(1) Direktiivin 2000/29/EY liitteessä III olevan A osan 12 kohdassa säädetään, että jäsenvaltioihin ei saa tuoda lajin Solanum tuberosum L. mukuloita, lukuun ottamatta siemenperunoita ja eräitä muita perunoita, jotka täsmennetään liitteessä III olevan A osan 10 ja 11 kohdassa, jotka ovat peräisin tietyistä Euroopan kolmansista maista, ei kuitenkaan niistä, jotka on tunnustettu vapaiksi Clavibacter michiganensis (Smith) Davis et al. ssp. sepedonicus (Spieckerman et Kotthoff) Davis et al. -organismista.

(2) Slovakian toimittamista virallisista tiedoista sekä elintarvike- ja eläinlääkintätoimiston kyseiseen maahan huhtikuussa 1998 ja huhtikuussa 2000 tekemien tarkastuskäyntien aikana kerätyistä tiedoista käy ilmi, että edellä mainittua haitallista organismia ei esiinny kyseisessä maassa ja että Slovakia on noudattanut mainitun haitallisen organismin osalta tiukkaa valvonta-, tarkastus- ja testausmenettelyä perunoiden tuonnissa ja siementen kotimaantuotannossa.

(3) Slovenian vuosina 1999, 2000 ja 2001 toimittamista virallisista tiedoista sekä elintarvike- ja eläinlääkintätoimiston kyseiseen maahan kesäkuussa 1999 tekemän tarkastuskäynnin aikana kerätyistä tiedoista käy ilmi, että edellä mainittua haitallista organismia ei esiinny kyseisessä maassa, ja että Slovenia on noudattanut mainitun haitallisen organismin osalta tiukkaa valvonta-, tarkastus- ja testausmenettelyä perunoiden tuonnissa ja siementen kotimaantuotannossa.

(4) Näin ollen voidaan todeta, että edellä mainitun haitallisen organismin leviämisestä ei ole vaaraa.

(5) Tämä päätös ei estä tekemästä myöhemmin havaintoja, joista voi käydä ilmi, että edellä mainittua haitallista organismia esiintyy kyseisissä maissa.

(6) Komissio varmistaa, että Slovakia ja Slovenia antavat sen käyttöön vuosittain kaikki tekniset tiedot, jotka ovat tarpeen edellä mainitun tilanteen arvioimiseksi.

(7) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Slovakia ja Slovenia tunnustetaan vapaiksi Clavibacter michiganensis (Smith) Davis et al. ssp. sepedonicus (Spieckerman et Kotthoff) Davis et al. -organismista.

2 artikla

Tämä päätös on osoitettu kaikille jäsenvaltioille.

Tehty Brysselissä 13 päivänä heinäkuuta 2001.

Komission puolesta

David Byrne

Komission jäsen

[1] EYVL L 169, 10.7.2000, s. 1.

[2] EYVL L 127, 9.5.2001, s. 42.

--------------------------------------------------